TRU คาดรายได้-กำไรปีนี้ลดลงจากปีก่อน-หั่นงบลงทุนปีนี้เหลือ 100 ลบ.
TRU คาดรายได้-กำไรปีนี้ลดลงจากปีก่อน-หั่นงบลงทุนปีนี้เหลือ 100 ลบ.
31 ส.ค. 2558

นายสมพงษ์ เผอิญโชค กรรมการผู้จัดการใหญ่ บริษัท ไทยรุ่งยูเนี่ยนคาร์ จำกัด (มหาชน) หรือ TRU เปิดเผยว่า บริษัทปรับเป้าหมายรายได้และกำไรสุทธิปีนี้เป็นลดลงจากปีก่อนที่มีรายได้ 2.44 พันล้านบาทและกำไรสุทธิ 152.41 ล้านบาท ตามภาวะเศรษฐกิจที่ชะลอตัวที่ส่งผลทำให้อุตสาหกรรมรถยนต์อยู่ในระดับที่ทรงตัว โดยมองการผลิตรถยนต์ในปีนี้จะมียอดผลิตอยู่ราว 2 ล้านคัน เพิ่มขึ้นเล็กน้อยจากปีก่อน แบ่งเป็นการผลิตและขายในประเทศ 8.5 แสนคัน และส่งออกอีกประมาณ 1.15 ล้านคัน
อย่างไรก็ตาม บริษัทยังคาดหวังนโยบายของภาครัฐ โดยเฉพาะการปรับคณะรัฐมนตรีใหม่ที่ผ่านมาน่าจะเข้ามาเน้นในเรื่องของการกระตุ้นเศรษฐกิจ เพื่อให้เกิดการจับจ่ายใช้สอยตั้งแต่ระดับผู้มีรายได้น้อยขึ้นมา รวมถึงอัตราภาษีสรรพสามิตรถยนต์ใหม่ ที่จะเริ่มบังคับใช้ในปี 59 เป็นต้นไปจะช่วยให้ผู้ที่ต้องการซื้อรถยนต์เร่งมาตัดสินใจซื้อในปีนี้มากขึ้น
ทั้งนี้ บริษัทฯยังจะรับรู้ส่วนแบ่งกำไรจากบริษัท เทร็ก ไทยรุ่ง จำกัด (Trex Thairung co.,ltd) ที่ถือหุ้นในสัดส่วน 40% ซึ่งดำเนินการผลิตตัวถังรถบรรทุก, รถดัมพ์, รถตู้ปีกนก และรถโม่ปูน ซึ่งคาดว่าจะเริ่มผลิตรถโม่ปูน และจำหน่ายในเดือนพ.ค.59 โดยจะมีสัดส่วนการส่งออกราว 50%
ส่วนการผลิตตัวถังรถขุดตัก จะสามารถส่งออกไปยังยุโรปได้ในช่วงปลายไตรมาส 1/59 หรืออย่างช้าต้นไตรมาส 2/59 นอกจากนี้ บริษัทได้ปรับลดเงินลงทุนในปีนี้ลงเหลือ 100 ล้านบาท จากเดิมอยู่ที่ 200-300 ล้านบาท โดยจะจำกัดการลงทุนขนาดใหญ่มากขึ้น อย่างเช่น การซื้อเครื่องจักรใหม่ แต่จะเป็นการลงทุนในเรื่องของการปรับปรุงการผลิตตามปกติแทน เพื่อเป็นการควบคุมค่าใช้จ่ายของบริษัทและเพื่อรักษาอัตรากำไรขั้นต้นให้อยู่ในระดับที่ 12% และอัตรากำไรสุทธิให้อยู่ในระดับที่ 5% ในปีนี้
อนึ่ง เมื่อช่วงต้นปี TRU ตั้งเป้ารายได้ปีนี้เติบโต 10% จากปีก่อน และจะมีกำไรสุทธิดีกว่าปีก่อน ก่อนจะปรับลดเป้ารายได้ในปีนี้ลงเหลือโต 5-6% เมื่อช่วงเดือน มิ.ย.ที่ผ่านมา และปรับลดเป้ารายได้เป็นต่ำกว่าปีก่อนในวันนี้
               